‘গোর্কির মতো তার চেহারাই যেন চিরাচরিতের বিরুদ্ধে প্রতিবাদ। কানে একটু কম শোনে, কথা বেশি বলে না, দেখামাত্র প্রেমে পড়ার মতো কিছু নয়, কিন্তু হাসিটি মধুর, ঠোঁট দুটি সরল’Ñ সাহিত্যিক বুদ্ধদেব বসুর এই বর্ণনায় কবি সুকান্তের একটি প্রতিচ্ছবি ফুটে ওঠে। বুদ্ধদেব বসু সুকান্তের কথা আরো বলেছেন এভাবেÑ ‘যে চিলকে ব্যঙ্গ করেছিল, সে জানতো না সে নিজেই সেই চিল; লোভী নয়, দস্যু নয়, গর্বিত নিঃসঙ্গ আকাশচারী, স্খলিত হয়ে পড়ল ফুটপাতের ভিড়ে, আর উড়তে পারল না অথবা সময় পেল না। কবি হওয়ার জন্যই জন্মেছিল সুকান্ত, কবি হতে পারার আগে তার মৃত্যু হলো।’ ক্ষণজন্মা লেখক কবি-সাহিত্যিকরা খুব অল্পসময় পৃথিবীতে এসে আলোকিত করেছেন, সমৃদ্ধ করেছেন সাহ্যিতজগত। এমন একজন ক্ষণজন্মা কবি যার অল্প সময়ের পৃথিবীতে থেকে আরেকটু সময়ের আফসোস থেকে গেছে পাঠকের মাঝে। কিশোর কবি সুকান্ত ভট্টাচার্য তার কবিতায় সমাজের জঞ্জালকে পরিষ্কার করতে চেয়েছেন। তার প্রয়াণ যেন চিরজীবনের আক্ষেপ। অন্যায়ের প্রতিবাদে তার বলিষ্ঠ অবস্থান, অধিকার ও ন্যায়ে কথা উঠে এসেছে কলমের শক্তিশালি ছোঁয়ায়। মাত্র ২১ বছরের জীবনে তার লেখনি দ্বারা প্রমাণ করে গেছেনÑ কবি সুকান্ত এসেছিলেন উজ্জ্বল নক্ষত্র হয়ে। অসময়ে মৃত্যু তার জাগতিক জীবনকে কেড়ে নিলেও তার সৃষ্টিকর্ম উজ্জ্বল হয়ে আছে আমাদের কাছে। ব্যক্তি সুকান্ত তার কলমে যেমন প্রতিবাদী ছিলেন তেমনি ব্যক্তিজীবনও প্রতিবাদী ছিল। তার প্রত্যক্ষ করা দেশটাকেই তিনি তার কবিতায় ফুটিয়ে তুলেছেন। ‘অবাক পৃথিবী/অবাক করলে তুমি/জন্মেই দেখি/ক্ষুব্ধ স্বদেশভূমি।’